***Bitange i princeze*** bio je hrvatski sitcom koji se od 15. travnja 2005. do 1. ožujka 2010. godine emitirao na HRT-u. Autor serije bio je Goran Kulenović, a rađena je po uzoru na popularni američki sitcom *Friends*. Seriju je producirala kuća Interfilm. Serija je pratila pet mladih ljudi u Zagrebu, trojicu mladića (Kazimir Hrastek, Teodor Friščić i Robert Kumerle) i dvije djevojke (Lucija Toć i Irena Grobnik), koji igrom slučaja završe u nasuprotnim stanovima u istoj stambenoj zgradi. Serija prati njihove privatne i profesionalne živote, koji obiluju humorom i nadrealnim situacijama. Glavne uloge kroz svih peto sezona serije tumačili su René Bitorajac, Tarik Filipović, Hrvoje Kečkeš, Mila Elegović i Nataša Dangubić, a kasnije su im se pridružili Predrag Vušović, Dražen Čuček i Mile Kekin, dok su se u sporednim ulogama pojavili Mia Krajcar, Dušan Bućan, Zvonimir Zoričić i Željko Duvnjak. Ukupno je emitirano 108 epizoda serije. 

Serija je bila izrazito popularna u doba emitiranja, a godinama kasnije stekla je kultni status. Osim što je koristila standardnu sitcom formulu, serija je parodirala slavne filmove i serije te je obilovala nadrealnim humorom kojim se uspjela nametnuti među konkurencijom. Naslov serije referenca je na pjesmu Bijelog dugmeta, a unutar serije radi se o pubu istog imena koji glavni likovi često posjećuju; Hladno pivo bilo je zaduženo za istoimenu uvodnu pjesmu serije. Velik broj glumaca imao je epizodne ili cameo nastupe u seriji, a u njoj su se - glumeći same sebe ili fiktivne likove - pojavile i brojne druge ličnosti s hrvatske estrade. Serija je zaslužna i za niz poznatih fraza (poput Kazinog "*budimo realni*" ili Robijevog "*dva metra od mene*"), a jedna od često korištenih fora bilo je i parodiranje naslova filmova u porno verzijama, za što je uglavnom bio zaslužan lik Erotomana. Godine 2019. raspravljalo se o mogućnosti snimanja nove sezone, ali od tada nije bilo više informacija o projektu.

Premisa
-------

Robert Kumerle, zvan Robi (René Bitorajac), nezaposleni je mladić iz Dubrave koji je u potrazi za dobrim stanom na dobroj lokaciji, ali nema novca da ga iznajmi samostalno. Istovremeno, Irena Grobnik (Mila Elegović) također je u potrazi za poslom i stanom, ali ni ona nema novca za samostalni najam. Njih dvoje pronađu oglas za isti stan, ali im je potreban cimer kako bi ga iznajmili i podijelili troškove. U utrci s vremenom - jer, tko prvi dođe, njemu ide stan - Robi i Irena krenu u potragu za cimerima. Robi uspije pronaći njemu potpuno nepoznatog Kazimira Hrasteka, zvanog Kazo (Hrvoje Kečkeš), koji se netom odselio od vlastite majke i sad je u potrazi za stanom, dok Irena pronalazi Luciju Toć, zvanu Luce (Nataša Dangubić), simpatičnu, ali pomalo izgubljenu djevojku koja radi u kvartovskoj videoteci i smatra da bi bilo dobro imati stan bliže radnom mjestu. Lucija pristaje na Ireninu ponudu, a Kazo pristaje na Robijevu, ali samo ako će Robi na stan primiti i njegovog najboljeg frenda, odvjetnika Teodora Friščića, zvanog Teo (Tarik Filipović), koji upravo prolazi kroz razvod braka; Robi nevoljko pristane. Međutim, dok se oni dogovore, vlasnica stana umre i njezin suprug obavijesti glavne likove da nasuprot tog stana ima još jedan manji. Robi i Irena igraju igru za stan te Robi uspije dobiti veći stan za dečke, dok cure odlaze u stan nasuprot njihovog. 

Ubrzo Kazo uspijeva dobiti posao i postaje Lucin kolega u videoteci koju vodi Gazda (Predrag Vušović), koji će stalno pokušavati prenamijeniti videoteku u razne druge objekte (npr. kladionicu, sex shop, galeriju, itd.) kako bi si povećao zaradu, dok Robi i Irena dobivaju posao voditelja, odnosno voditeljice vremenske prognoze na lokalnoj St★r@TV, gdje do ludila i srčanog udara dovode Šefa televizije (Zvonimir Zoričić) pa ga privremeno zamijeni njegov Inspicijent (Željko Duvnjak). Istovremeno, i dečki i cure se često nalaze u lokalnom pubu *Bitange i princeze*, čiji glavni konobar Armando (Dražen Čuček) postaje njihov prijatelj, ali i stalno flerta s Robijem. U naredne dvije sezone dolazi do značajnih promjena kada Robijeva i Irenina televizijska karijera propada, Teo gubi vjeru u vlastiti posao, a Gazda odluči zatvoriti videoteku i otvoriti marketinšku agenciju uz pomoć kapitala koji je uložio Erotoman Saša (Mile Kekin), česti gost videoteke koji je posuđivao gotovo isključivo erotske filmove. 

U trećoj sezoni Teo prekida vezu s Lucijom, daje otkaz na poslu i seli se iz stana kako bi postao radikalni ekološki aktivist. Istovremeno, Kazo dobiva posao u marketinškoj agenciji, a njegova kolegica i Gazdina rođakinja, Adriana (Mia Krajcar), postaje Robijeva i njegova nova cimerica. Irena se uskoro zaposli u knjižari, ali u jednom trenutku nastavlja s glazbenom karijerom koju je ranije započela pjesmom "Daj mi, daj mi, Medeni"; istovremeno, Kumerle nakon otkaza u knjižari postaje batler Doriana pl. Draškovića (Milan Pleština), hineći se da je izvjesni Gmaz. U posljednjim sezonama, Teo se zapošljava u tajnoj službi kao Agent Lovorko, dok mu je kolega Agent Javorko (Dušan Bućan). Posljednja sezona fokusira se na fiktivni rat između Hrvatske i Slovenije i nove promjene u životima protagonista.

Glumačka postava i likovi
-------------------------

*Glavni članak: Lista likova serije Bitange i princeze*

| Lik | Igra ga | Sezone | Σ |
| --- | --- | --- | --- |
| 1 | 2 | 3 | 4 | 5 |
| **Robert Kumerle** | René Bitorajac | Glavna uloga | **103** |
| **Teodor Friščić** | Tarik Filipović | Glavna uloga | **96** |
| **Irena Grobnik** | Mila Elegović | Glavna uloga | **101** |
| **Kazimir Hrastek** | Hrvoje Kečkeš | Glavna uloga | **105** |
| **Lucija Toć** | Nataša Dangubić | Glavna uloga | **89** |
| **Gazda** | Predrag Vušović | Sporedna uloga | Glavna uloga | **79** |
| **Konobar** | Dražen Čuček | Sporedna uloga | Glavna uloga | **90** |
| **Erotoman** | Mile Kekin | Sporedna uloga | Glavna uloga | **78** |
| **Šef** | Zvonimir Zoričić | Sporedna uloga |  | Sporedna uloga | **24** |
| **Inspicijent** | Željko Duvnjak | Sporedna uloga |  | Sporedna uloga | **28** |
| **Barbara** | Nina Violić | Sporedna uloga |  | **3** |
| Ivana Bolanča |  | Sporedna uloga |  | **4** |
| **Unuka** | Ksenija Marinković | Sporedna uloga |  | **4** |
| **Psihopat** | Filip Šovagović |  | Sporedna uloga |  | **7** |
| **Adriana** | Mia Krajcar |  | Glavna uloga | Sporedna uloga | G | **24** |
| **Blaž Prizmić** | Galiano Pahor |  | Sporedna uloga |  | **9** |
| **Agent 003** | Dušan Bućan |  | G | Sporedna uloga | **23** |
| **Glavni** | Ivo Rogulja |  | G | Sporedna uloga |  | **7** |
| **Glavna** | Branka Cvitković |  | Sporedna uloga | **6** |
| **Dorian** | Milan Pleština |  | Sporedna uloga |  | **5** |
| **Ksenija** | Katarina Bistrović-Darvaš |  | Sporedna uloga |  | **5** |

### Gostujuće uloge

*Glavni članak: Lista gostujućih uloga u seriji Bitange i princeze*
Osim redovne glumačke postave, kako glavne tako i sporedne, u 108 epizoda serije pojavio se i niz drugih glumaca te estradnih ličnosti u gostujućim ulogama. Glumci su u pravilu igrali samo epizodne uloge sukladno scenariju, mada su se nekih od tih likova znali pojaviti u više epizoda (npr. Josip Bobi Marotti kao Stanodavac u prve dvije sezone ili Franjo Kuhar kao Stjepan "Đimi" Đomlija u nekoliko epizoda), ali uvijek kao gostujući likovi. U određenom broju slučajeva, članovi glavne postave igrali su više likova, poput Dražena Čučeka, koji je osim konobara Armanda igrao i Armandovog brata blizanca, Đuru Krolu; Mila Elegović također je igrala srpsku estradnu zvijezdu Miladojku Potleušu, dok je njezinog menađera, Predraga "Peđu" Stanisavljevića, igrao Predrag Vušović; postojale su i "srpske verzije" Robija (Badžo) te Kaze (Kizo), koje su također glumili isti glumci. Tvorci serije također su se pojavili u gostujućim ulogama kroz sezone: primjerice, autor i redatelj Goran Kulenović u dva je navrata glumio konobara u pubu, suradnik na drugoj sezoni Ivan-Goran Vitez tumačio je voditelja na St★r@TV-u, scenarist Zoran Lazić imao je nekoliko *cameo* nastupa kroz seriju, redatelj Dražen Žarković imao je gostujuću ulogu kao Šomi, ali i nekoliko drugih *cameo* nastupa, dok je Vinko Brešan, koji je režirao dvijie epizode serije, tumačio suca kaznenog suda u tri epizode. Uz to, brojne estradne ličnosti imale su manje ili veće uloge u seriji, nekada kao originalni likovi (npr. Davor Gobac kao Umjetnik, Duško Ćurlić kao Zatvorenik i Diler, Nina Badrić kao Plavuša), a nekada kao fiktivne verzije samih sebe (npr. Robert Prosinečki, Kićo Slabinac, Tony Cetinski, Drele).

Produkcija
----------

### Nastanak

Autor koncepta i cjelokupne serije je Goran Kulenović, koji je ranije mahom radio na snimanju glazbenih spotova i kratkometražnih filmova. Iako je serija inicijalno uspoređena s popularnim američkim sitcomom *Friends*, sam Kulenović kasnije je rekao kako je serija vrlo brzo pronašla svoj vlastiti izričaj te kako ju je kasnije bilo sve teže usporediti sa serijom koja ju je inspirirala. Sama ideja o seriji nastala je jer je Kulenović htio napisati seriju za glumački trojac Bitorajac-Kečkeš-Filipović, koji su trebali biti centralni likovi u seriji te su dobili likove s imenima sličnima njihovim stvarnim imenima. Međutim, ubrzo je Kulenović shvatio kako su mu potrebni i ženski likovi, prvo "šašava plavuša", uloga koja je odmah ponuđena Mili Elegović-Balić, te njezin potpuni antipod, Lucija, za koju je odabrana Nataša Dangubić.

### Snimanje

Izvorna ideja bila je da se serija snima pred publikom, sukladno svjetskoj praksi, ali troškovi su bili previsoki pa ta ideja nije mogla biti realizirana. Uz Kulenovića, značajan doprinos seriji, kroz sezone, dali su i scenaristički dvojac Zoran Lazić i Tonći Kožul, koscenarist Vlado Bulić te redatelj Dražen Žarković, koji je režirao značajan broj epizoda u kasnijim sezonama serije. Seriju je za Interfilm producirao Ivan Maloča, a distribucijska prava otkupila je Hrvatska radiotelevizija. Prva epizoda emitirana je 15. travnja 2005. godine, a prva sezona imala je ukupno 13 epizoda. Uvodnu pjesmu serije, istoga naziva, napisali su Mile Kekin i Krešimir Šokec, a izveo ju je Kekinov bend Hladno pivo. Dubravko Robić potpisao je ostalu glazbu za seriju. Prije službenog emitiranja, producirana je i pilot epizoda u trajanju od 45 minuta koja nije prikazana na televiziji, ali je kasnije objavljena na službenom YouTube kanalu Interfilma; radnja pilot epizode kasnije je podijeljena i prerađena u prve dvije epizode serije.

Tijekom snimanja i emitiranja druge sezone, produkcijska se ekipa suočila s problemima oko termina emitiranja, koji je do kraja emitiranja druge sezone mijenjan nekoliko puta, na što se požalio i Ivan-Goran Vitez, jedan od suradnika na drugoj sezoni serije. Također, Vitez se požalio i na nedostatak promidžbe, koji je krivio za lošije brojke gledanosti u odnosu na konkurentske programe iz tog vremena. Zanimljivo je kako je druga sezona odjavljena riječima "Svršetak serije", a sam Vitez je na forumima potvrdio kako je to doista trebala biti posljednja sezona serije jer produkcija nije bila zadovoljna brojkama gledanosti i visokim troškovima serije, međutim *Bitange i princeze* ubrzo su obnovljene za treću (nakon što je HRT bio zadovoljan gledanošću repriza, Interfilmu je dana bolja ponuda), a kasnije i za četvrtu i petu sezonu. Postojala je i ideja da se u sklopu četvrte sezone snimi i novogodišnji specijal koji bi potencijalno uključivao i prizore iz uspješne kazališne verzije serije, ali HRT je odbio tu ideju zbog manjka novca. Snimanje jedne epizode serije koštalo je oko 315,000-330,000 kuna (oko 41,800-43,800€). Kulenović je nakon snimanja pete sezone, koje je započelo 4. svibnja 2009. godine sa smanjenim budžetom, rekao kako su se vodili i razgovori oko šeste sezone, međutim serija je zaključena 2010. godine nakon pet sezona emitiranja.

### Lokacije snimanja

Iako je većina scena snimana u studiju Jadran filma (a scenografija je nerijetko mijenjana), kadrovi eksterijera otkrivali su stvarne lokacije na kojima su se nalazile lokacije iz serije. Tako je u "Pilotu" za lokaciju stanova koje iznajmljuju glavni likovi korišten eksterijer zgrade na adresi Božidarevićea 9 u Maksimiru, a u tom se kvartu nalazio i pub koji će postati jedna od centralnih lokacija serije. U pitanju je bio *Dublin Pub* koji se nalazi na adresi Maksimirska cesta 98. Međutim, kada je serija započela redovno emitiranje, lokacija zgrade promijenjena je pa je tako za eksterijer zgrade u kojoj žive glavni likovi korištena zgrada na adresi Medvešćak 111; razlog promjene nije poznat, ali kako se u prizemlju navedene zgrade nalazi trgovina Konzuma, moguće je da je promjena izvršena iz marketinško-sponzorskih razloga. U petoj je sezoni kadar eksterijera opet promijenjen te je korištena nova zgrada na adresi Medvešćak 1, ali razlog promjene nije poznat; nova zgrada nije imala nikakvih sponzorskih obilježja. Lokacija puba također je promijenjena te je on smješten na lokaciju današnje pivnice *Vallis Aurea*, na adresi Tomićeva 4, nedaleko od Uspinjače; za potrebe snimanja, pub je dobio ime *Bitange i princeze* te su logotipovi i ime izvornog ugostiteljskog objekta prekriveni rekvizitima iz serije. Izvorne lokacije videoteke i zgrade St★r@TV-a nisu poznate, no za eksterijer videoteke (i *Agencije*) kasnije je korištena videoteka *Lara* na adresi Hegedušićeva 12b, dok je za eksterijer televizije korištena zgrada Centra za odgoj i obrazovanje "Vinko Bek" na adresi Kušlanova 59a.

Od važnijih sporednih lokacija, knjižara *Prizma*, čiji je vlasnik Blaž Prizmić, nalazila se u stambeno-poslovnoj zgradi Levina Schlengera u Bogovićevoj 4. Kao eksterijer zgrade Tajne službe korišten je stadion Maksimir. Za kuću u kojoj je Teo živio prije nego ga je žena izbacila korištena je kuća na adresi Krležin Gvozd 11, dok se dom Hrastekovih nalazi negdje na Gornjem gradu. Eksterijer kuće grofa Doriana Draškovića bio je jedina relevantna lokacija koja nije u Zagrebu, već se kuća u pitanju nalazi u Samoboru, odnosno radi se o zgradi Muzeja Marton koja se nalazi na adresi Jurjevska ulica 7.

Epizode
-------

*Glavni članak: Lista epizoda serije Bitange i princeze*

| Sezona | Epizoda | Originalno emitiranje | Rang | Udio |
| --- | --- | --- | --- | --- |
| Početak sezone | Kraj sezone |
|  | Pilot | *Nije emitiran* |
|  | 1 | 13 | 15. travnja 2005. | 8. srpnja 2005. | TBC | TBC |
|  | 2 | 26 | 21. listopada 2005. | 5. svibnja 2006. | TBC | 11.5 |
|  | Specijal | 4. veljače 2007. | TBC | TBC |
|  | 3 | 20 | 11. veljače 2007. | 29. lipnja 2007. | TBC | TBC |
|  | 4 | 24 | 7. siječnja 2008. | 11. lipnja 2008. | TBC | TBC |
|  | 5 | 24 | 14. rujna 2009. | 8. ožujka 2010. | TBC | TBC |

Emitiranje
----------

### Televizijsko emitiranje

*Bitange i princeze* emitirale su se primarno na drugom programu Hrvatske radiotelevizije, a osim u Hrvatskoj, serija je prikazivana i u Srbiji (izvorno na kanalu B92, a kasnije i na Studiju B i Hepiju) te u Bosni i Hercegovini. Serija je najavljena krajem ožujka 2005. godine, a izvorni datum premijere bio je 6. travnja 2005. godine, ali je HRT premijeru odgodio za 15. travnja iste godine. Serija je inicijalno emitirana petkom u 20:05 (prime time), što je vrijedilo za prvu i drugu sezonu, međutim serija nije konzistentno emitirana u tim terminima te je nerijetko pomicana zbog sportskih prijenosa ili drugih televizijskih događaja. S početkom treće sezone, serija je prebačena na nedjelju u 20:05, ali je nakon samo tri epizode prebačena na termin četvrtkom u 21:05, koji je (uz pojedinačne iznimke) zadržan do kraja sezone. Četvrta i peta sezona izvorno su prikazivane ponedjeljkom u 21:15, uz pojedine iznimke. Emitiranje je izgledalo ovako:

| Sezona | Termin emitiranja (CET) | Epizoda | Početak emitiranja | Kraj emitiranja | TV sezona | Rang | Prosječna gledanost(milijuna) |
| --- | --- | --- | --- | --- | --- | --- | --- |
| Početak emitiranja | Gledatelja(milijuna) | Kralj emitiranja | Gledatelja(milijuna) |
| 1 | Petak, 20:05 | 13 | 15. travnja 2005. | TBC | 8. srpnja 2005. | TBC | 2004/2005 | TBC | TBC |
| 2 | Petak, 20:05 | 26 | 21. listopada 2005. | TBC | 5. svibnja 2006. | TBC | 2005/2006 | TBC | 0.47 |
| 3 | Nedjelja, 20:05Četvrtak, 21:05 | 21 | 4. veljače 2007. | TBC | 29. lipnja 2007. | TBC | 2006/2007 | TBC | TBC |
| 4 | Ponedjeljak, 21:15 | 24 | 7. siječnja 2008. | TBC | 11. lipnja 2008. | TBC | 2007/2008 | TBC | TBC |
| 5 | Ponedjeljak, 21:15 | 24 | 14. rujna 2009. | TBC | 8. ožujka 2010. | TBC | 2009/2010 | TBC | TBC |

### Streaming servisi

Iako su *Bitange i princeze* emitirane prije pojave streaming servisa u Hrvatskoj, serija je danas dostupna online. Tako službena HRT-ova streaming platforma, HRTi, ima sve epizode serije u svojoj biblioteci te se one mogu gledati bez naknade. Osim platforme HRTi, cijela se serija može pogledati u HD formatu i na službenom YouTube kanalu produkcijske kuće Interfilm.

### Kućna izdanja

Iako se dugo govorilo o kućnim izdanjima *Bitangi i princeza*, prvi serijal DVD-ova pojavio se na tržištu tek 2007. godine, odnsno 15. lipnja 2007. godine, kada je izdan prvi DVD s prve četiri epizode serije. DVD-ovi su se izvorno prodavali uz novine *24sata* po cijeni od 33 kune (4.38€) po DVD-u. Prva sezona izdana je ukupno na četiri DVD-a, a naredne sezone nisu izdane.

### Reprize

Odnos HRT-a prema *Bitangama i princezama* bio je predmet kontroverzi, što se ogledalo i u činjenici da epizode prve i druge sezone nisu imale reprizna prikazivanja nakon premijere. Prvi put je prva sezona reprizno prikazana prije početka druge sezone, počevši s 12. rujna 2005. godine, kada je započelo reprizno prikazivanje. Ipak, situacija se u narednim sezonama poboljšala, tako da je HRT od treće sezone do kraja načelno emitirao reprizu svake pojedinačne epizode istoga tjedna u popodnevnim satima. Za vrijeme ljetne sheme, serija bi također bila reprizno prikazivana, kako tijekom originalnog emitiranja (dapače, dobra gledanost repriza pomogla je produljenju serije), tako i po završeku serije 2010. godine, nakon kojega je cijela serija bila reprizno imitirana u nekoliko navrata tijekom ljeta.

Prijem i kulturološki utjecaj
-----------------------------

### Prijem i kultni status

Iako je, prema priznanjima autora serije, serija imala relativno nisu gledanost prilikom originalnog emitiranja, *Bitange i princeze* postale su, neovisno o tome, kulturološki fenomen i serija koja je svakako zaslužila svoje mjesto u historiji hrvatske televizije. Iako koncept sitcoma nije bio potpuno nepoznat u Hrvatskoj (paralelno s *Bitangama i princezama* emitirali su se drugi sitcomi poput *Bumeranga*, *Odmori se, zaslužio si* i *Luda kuća*), *Bitange i princeze* naišle su na vrlo pozitivne kritike zbog činjenice da su uspjele pratiti svjetske produkcijske standarde, koje su prilagodili lokalnoj sceni; zbog toga se nerijetko naziva i prvim (pravim) hrvatskim sitcomom. Ipak, zanimljivo je kako serija izvorno nije bila medijski popraćena (autori su se požalili na nedostatak recenzija i marketinga), te su reprizna prikazivanja nerijetko imala veću gledanost od onih premijernih. Također, za hrvatske standarde, *Bitange i princeze* bile su jedinstven fenomen jer su neki članovi produkcijske ekipe serije - scenarist i redatelj Ivan-Goran Vitez (pod imenom IGV), scenarist Zoran Lazić (pod imenom Gromštajn) i koscenarist Branko Ružić (pod imenom Arby) - aktivno sudjelovali u raspravi na popularnom portalu Forum.hr, otkrivavši detalje sa snimanja, informacije o emitiranju, ali i određene produkcijske detalje; također su odgovarali na pitanja i komentare ostalih članova stranice Forum.hr, što je bio jedinstveni oblik marketinga koji ranije nije bio viđen u Hrvatskoj, dok je u svijetu bio znatno češći (primjerice na Redditu).

"*Bitange i princeze su serija koja je definitivno ušla u legendu. Popularnija je nego onda. Toliko sam puta pogledao epizode da ih znam napamet. I nevjerojatna koliko ljudi zna dijaloge napamet.*"
—René Bitorajac, intervju za *24sata*

Serija je inicijalno bila i kontroverzna zbog svog sadržaja (iako je serija bila hvaljena zbog inovacija, prečesto korištenje serije u marketinške svrhe bilo je predmet kritika), pa je tako epizoda "Pub mrtvih pjesnika" (sezona 2, epizoda 10) svojedobno bila predmetom kritika zbog tobožnjeg izrugivanja s pjesnikom Dragutinom Tadijanovićem (o njoj se čak govorilo kao o "zabranjenoj epizodi" te nije redovito reemitirana u sklopu repriznih prikazivanja), a zbog neprimjerenih scena bila je i na sjednici Vijeća za elektroničke medije u Hrvatskoj, međutim s vremenom je dosegla kultni status te se danas smatra jednom od najboljih i najuspješnijih hrvatskih serija u historiji. Prema anketi koji je 2016. godine proveo *Večernji list*, *Bitange i princeze* izabrana je kao najbolja hrvatska serija od 2000. godine, ispred serija *Odmori se, zaslužio si* i *Stipe u gostima*. Na portalu IMDb serija ima visokih 8.5/10, čime je jedna od najbolje ocijenjenih domaćih serija.

### Fenomen pop kulture

Osim što je stekla kultni status, serija je postala i dio popularne kulture. Brojne replike iz serije, poput Kazine "*budimo realni*", Robijevih "*dva metra od mene*" te Irenin "*kisi-kisi*", postale su dio svakodnevnog govora te su se često koristile upravo kao referenca na seriju. Također, *Bitange i princeze* kasnije su uspoređene i s američkom animiranom serijom *The Simpsons* zbog činjenice da su epizode *Bitangi i princeza* "predvidjele" zagrebački potres iz 2020. godine, kao i cijeli niz protuepidemijskih mjera tijekom krize izazvane virusom COVID-19, ali i odnos hrvatske javnosti prema "cajkama"; *The Simpsons* su poznati po tome da su stare epizode serije ispravno "predvidjele" cijeli niz budućih događaja iz Sjedinjenih Država i svijeta. Jedna od češće korištenih šala u seriji ticala se porno parodija naslova popularnih filmova, a koje je najčešće koristio erotoman Saša kada je dolazio u Gazdinu vidoteku posuđivati filmove, tako da je Saša kroz seriju tražio naslove kao što su *Maratonci prče počasni guz* (*Maratonci trče počasni krug*), *Gladijajator* (*Gladijator*), *Sperminator* (*Terminator*), *Robin Ud: Muškarci u tajnicama* (*Robin Hood: Muškarci u tajicama*), *Polucijska akademija* (*Policijska akademija*), *Aleksandrov veliki* (*Aleksandar Veliki*), *Lesi se vraća krući* (*Lassie se vraća kući*), *Lovci na Jelenu* (*Lovac na jelene*) i druge. Od druge sezone nadalje, naslovi epizoda serije također su parodirali popularne filmove ili druga umjetnička ostvarenja, ali se nije radilo o porno parodijama.

"*Samo o privatnoj inicijativi Zorana Lazića, a ne o nekakvom osmišljenijem promidžbenom konceptu, za koji bi trebala biti zadužena produkcija. Jer bi Lazića za ovu ideju trebalo pošteno platiti, tako da on ili bilo tko koji bi to preuzeo ako se njemu ne bi dalo ima daljnjeg poticaja za stvarno oživjeti taj blog, napraviti mali fan-page od njega.*"
—Ivan-Goran Vitez (IGV) na Forum.hr

Još jedan značajan kulturološki fenomen bio je i kazo.blog.hr. Naime, u jednoj od epizoda serije, lik Kazimira Hrasteka, kojeg tumači Hrvoje Kečkeš, odluči započeti s blogom koji nazove kazo.blog.hr. Bio je to period kada su blogovi bili izrazito popularni te se serija na duhovit način osvrnula i na taj fenomen. Međutim, kako je potvrdio Vitez, jedan od suradnika na drugoj sezoni, scenarist Zoran Lazić, samostalno je pokrenuo stvarnu stranicu kazo.blog.hr, koja je postala popularna te je pomogla u popularizaciji serije, iako se nije radilo o unaprijed osmišljenom marketinškom potezu. Sam glumac nije imao nikakve veze s pisanjem bloga, koji je imao seriju komentara na nekolicinu objavljenih postova.

### Kazališne adaptacije

Serija je u jednom trenutku postala toliko popularna da je napravljena i kazališna verzija, predstava *Bitange i princeze*, koja je na kazališne daske prenijela neke od najboljih skečeva iz serije, ali i donijela neke nove skečeve. Radnja predstave fokusira se na činjenicu da pet protagonista serije shvate da je najjednostavniji način za zaraditi u Hrvatskoj snimiti sapunicu, što ih u konačnici dovodi pred "strogi" sud TV-porote. Predstava je izvedena u Kazalištu Kerempuh, a napisao ju je i režirao sam Goran Kulenović. Svih petoro glavnih glumaca iz serije reprizirali su svoje uloge (s tim da je Natašu Dangubić, zbog trudnoće i poroda, u ulozi Lucije u nekoliko izvedbi mijenjala Linda Begonja, koja će se kasnije i sama pojaviti u seriji), a pridružio im se i Dražen Čuček kao Konobar, dok su Sutkinja (Kostadinka Velkovska) i Tužitelj (Mario Mirković) uvedeni kao novi likovi. Radnja predstave naknadno je obrađena u pretposljednjoj epizodi pete sezone serije, u kojoj su Velkovska i Mirković ponovili svoje uloge iz predstave.

Kazališna predstava inicijalno je bila zamišljena kao nastavak serije kada se vjerovalo da ona neće biti obnovljena za treću sezonu, ali kada je treća sezona potvrđena, predstava je odgođena te je premijerno prikazana nakon emitiranja treće sezone.

Povodom 15. obljetnice premijere i 10. obljetnice završetka serije, godine 2019. godine u kazalištu Luda kuća u Zagrebu odigrana je i svojevrsna "reunion" predstava u kojoj su ponovo sudjelovali svi protagonisti, a režirao ju je Kulenović; radilo se o jednokratnoj predstavi koja je izvedena 16. listopada 2019. godine, a koja je ujedno i služila kao službeni nastavak serije te je otkrila što se dogodilo s likovima nakon 15 godina, potvrdivši kako su se oni u međuvremenu razišli i kako se nisu vidjeli dugo vremena.

Budućnost
---------

Kroz godine je bilo govora i o *revivalu* serije, odnosno snimanju novih epizoda, a Tarik Filipović je u jednom intervjuu potvrdio kako su svi članovi originalne postave bili za ideju nastavka; međutim, nikakvih daljnjih informacija o novim epizodama nije bilo, a Mila Elegović i Rene Bitorajac kasnije su potvrdili kako vjerojatno neće biti novih epizoda serije.

Nagrade
-------

| Godina | Nagrada | Kategorija | Ishod | Primatelj(i) | Bilješke | Ref. |
| --- | --- | --- | --- | --- | --- | --- |
| 2006. | Večernjakov ekran | TV serija | Nominacija | Goran KulenovićIvan Maloča |  |  |
| Glumica u TV seriji ili filmu | Nominacija | Mila Elegović-Balić |  |
| 2007. | Večernjakov ekran | TV serija | Nominacija | Goran KulenovićIvan Maloča |  |  |
| Glumac u TV seriji ili filmu | Nominacija | Hrvoje Kečkeš |  |
| Glumica u TV seriji ili filmu | Nominacija | Mila Elegović-Balić |  |
| 2008. | Večernjakov ekran | TV serija | Nominacija | Goran KulenovićIvan Maloča |  |  |
| Glumac u TV seriji ili filmu | Nominacija | René Bitorajac |  |
| Glumica u TV seriji ili filmu | Nominacija | Mila Elegović-Balić |  |

Napomene
--------

1. ↑  U prve dvije sezone serije potpisana je kao Mila Elegović-Balić, a od treće sezone do kraja kao Mila Elegović.
2. ↑  U prvih nekoliko epizoda, lik Gazde potpisan je kao "Vlasnik videoteke", iako su ga u seriji svi zvali Gazda.
3. ↑  Iako Gazda nije imao redovita pojavljivanja, smatra se kako je od druge sezone do kraja bio glavni lik u seriji.
4. ↑  U petoj sezoni, lik Konobara u odjavnoj je špici potpisan kao Armando.
5. ↑  Iako Armando nije imao redovita pojavljivanja, smatra se kako je od druge sezone do kraja bio glavni lik u seriji.
6. ↑  U petoj sezoni, lik Erotomana u odjavnoj je špici potpisan kao Saša.
7. ↑  Iako Erotoman nije imao redovita pojavljivanja, smatra se kako je od druge sezone do kraja bio glavni lik u seriji.
8. ↑  Zvonimir Zoričić nije potpisan u epizodi "Kvizovi, Bugari, lumeni" (4×21), iako se u njoj pojavio.
9. ↑  U prvoj sezoni potpisana je kao Ksenija Marinković-Ugrina, a u drugoj kao Ksenija Marinković.
10. ↑  Lik se pojavio isključivo kao silueta te je u tom pogledu u pitanju samo glasovna uloga.
11. ↑  Branka Cvitković nije potpisana u epizodi "Atentat na Gazdu" (5×21), iako se u njoj pojavila. Bilo je to njezino posljednje pojavljivanje u seriji.
12. ↑  Pilot epizoda serije u trajanju od oko 45 minuta snimljena je, ali nikada nije prikazana na televiziji. Radnja "Pilota" kasnije je prikazana, uz manje izmjene, u prvim dvjema epizodama serije.
13. ↑  Nepotpuna brojka temeljena na javno objavljenim podacima za pet epizoda serije, koje je jedan od scenarista, Ivan-Goran Vitez, javno objavio na portalu forum.hr. Podaci za ostale epizode, a tako i potpuni podaci za udio druge sezone nisu dostupni.
14. ↑  Treća sezona imala je dvadeset "standardnih" epizoda i jedan specijal, a započela je sa specijalom, koji je produkcijski obilježen kao epizoda 3×00.
15. ↑  Tri epizode ove sezone emitirane su izvan redovnog termina emitiranja:

	* "Sretan Božić, gospodine Hrastek" (2×09) – emitirana u utorak, 20. prosinca 2005.
	* "Mačak na vrućoj drvenoj klupi" (2×16) – emitirana u četvrtak, 23. veljače 2006.
	* "Inkasator uvijek zvoni dvaput" (2×24) – emitirana u ponedjeljak, 24. travnja 2006.
16. ↑  Okvirni izračun temeljen na nepotpunim podacima o udjelu gledanosti druge sezone i brojci od 4,090,004 stanovnika Republike Hrvatske, koja se u to vrijeme koristila prilikom izračunavanja udjela.
17. ↑  "Specijal" i prve tri epizode ove sezone emitirani su u nedjeljnom terminu, a od četvrte epizode pa do devetnaeste serija je emitirana četvrtkom. Samo je posljednja epizoda sezone, "Teroristička sezona", emitirana van termina, u petak, 29. lipnja 2007. godine.
18. ↑  Tri epizode ove sezone emitirane su izvan redovnog termina emitiranja:

	* "Europa Express" (4×22) – emitirana u nedjelju, 1. lipnja 2008.
	* "Stravične stranputice stvarnosti" (4×23) – emitirana u petak, 6. lipnja 2008.
	* "De ja vu" (4×24) – emitirana u srijedu, 11. lipnja 2008.

Vanjske veze
------------

* *Bitange i princeze* na sajtu IMDb
* *Bitange i princeze* na stranicama Interfilma

| * p
* r
* u
*Bitange i princeze* |
| --- |
| 
* Goran Kulenović (autor)
* Ivan Maloča (producent)

 |
| Likovi | 

|  |  |
| --- | --- |
| Glavni | 
* Robert Kumerle
* Teodor Friščić
* Irena Grobnik
* Kazimir Hrastek
* Lucija Toć
* Gazda
* Konobar (Armando)
* Erotoman (Saša)

 |
| Sporedni | 
* Šef
* Inspicijent
* Barbara
* Unuka
* Psihopat
* Adriana
* Blaž Prizmić
* Agent 003
* Glavni
* Glavna
* Dorian
* Ksenija

 |

 |
| Sezone(lista epizoda) | 
* 1
* 2
* 3
* 4
* 5

 |
| Produkcija | 

|  |  |
| --- | --- |
| Režija | 
* Goran Kulenović
* Dražen Žarković
* Ivan-Goran Vitez
* Vinko Brešan

 |
| Scenaristi | 
* Goran Kulenović
* Zoran Lazić
* Tonći Kožul
* Vlado Bulić
* Ivan-Goran Vitez
* Branko Ružić
* Irena Krčelić
* Nikolina Čuljak
* Natali Golušić
* Koraljka Meštrović
* Antonio Gabelić
* Aleksandar Holiga
* Aldo Tardozzi
* Dražen Žarković
* René Bitorajac
* Milan Kekin

 |

 |
| Povezani članci | 
* Gostujuće uloge
* Kazališna predstava
* *Friends*

 |

| * p
* r
* u
Goran Kulenović |
| --- |
| Film | 

|  |  |
| --- | --- |
| Dugometražni | 
* *Pjevajte nešto ljubavno* (2007)
* *Smrt Djevojčice sa žigicama* (2023)

 |
| Kratkometražni | 
* *Sobica* (1992)
* *Okus limuna* (1993)
* *Trgovci srećom* (1999)
* "Ravno do dna" u *24 sata* (2002)

 |

 |
| Televizija | 
* *Bitange i princeze* (2005–2010)
* *Provodi i sprovodi* (2011–2012)
* *Crno-bijeli svijet* (2015–2021)
* *Mrkomir Prvi* (2023)

 |